### Bosna i Hercegovina

### Federacija Bosne i Hercegovine

### FEDERALNO MINISTARSTVO

### OKOLIŠA I TURIZMA

### Bosnia and Herzegovina

### Federation of Bosnia and Herzegovina

### FEDERAL MINISTRY OF

### ENVIRONMENT AND TOURISM

Broj: UPI 05/2-02-19-5-8/21 SN

Sarajevo, 26. 02. 2021. godine

Federalno ministarstvo okoliša i turizma, rješavajući zahtjev privrednog društva „Inter-Energo“ d.o.o. Gornji Vakuf – Uskoplje za izdavanje obnovljene okolinske dozvole, na osnovu čl. 17. i 18. Zakona o izmjenama i dopunama zakona o zaštiti okoliša (“Službene novine Federacije BiH¨, broj 38/09), te člana 200. Zakona o upravnom postupku (¨Službene novine Federacije BiH¨, broj 2/98 i 48/99), *d o n o s i*:

**R J E Š E N J E**

**Izdaje se obnovljena okolinska dozvola privrednom društvu „Inter-Energo“ d.o.o. Gornji Vakuf – Uskoplje,** **za izgrađenu i puštenu u rad minihidroelektranu (MHE) Jelići instalisane snage 1,350 MW**, koja se nalazi na desnoj obali rijeke Vrbas na zaravni iznad sela Jelići .

**1. Pogoni i postrojenja za koje se izdaje okolinska dozvola**

**1.1. Vodozahvat sa taložnicom**

¸ Zahvatanje vode se vrši u dnu tzv. “Tirolskim” zahvatom na nadmorskoj visini 1.167 m.n.m. Taj tip zahvata je odabran jer se radi o planinskom vodotoku koji u toku godine ima neravnomjeran proticaj. Javljaju se velike vode u kratkom vremenskom periodu, prilikom naglog topljenja snijega na okolnim planinama ili nakon intenzivnih padavina. Velike vode nose i velike količine krupnog nanosa. Ovom vrstom zahvata moguće je na jednostavan i siguran način izvršiti zahvatanje potrebnih količina vode, uz istovremeno bezbjedno propuštanje viška vode, velikih voda i nanosa. Vodozahvat se sastoji od praga sa dva dijela: od zahvatnog dijela objekta (betonski prag sa grubom rešetkom i sabirnim kanalom potrebne dužine) i nezahvatnog prelivnog praga. Funkcija zahvatnog dijela je da izvrši zahvatanje potrebnih količina vode. Evakuacija viška vode i sprečavanje unošenja krupnog nanosa i plivajućih predmeta vrši se preko cijele dužine praga. Sabirni kanal sa rešetkom je dimenzioniran da zahvata instalisane količine voda. Rešetka na sabirnom kanalu je dimenzionirana tako da sprečava unošenje krupnozrnog nanosa. Izvedena je u nagibu od 10O radi lakšeg čišćenja koje obavlja automatska čistilica. Rešetka je izrađena od pljosnatog željeza 10x50 mm. Nagib dna sabirnog kanala je 5%. Na kraju sabirnog kanala je tablasti zatvarač.

**1.2. Taložnica tirolskog zahvata**

Na sabirni kanal se nastavlja taložnik – pjeskolov. Osnovna funkcija taložnika je uklanjanje sitnog nanosa koji je prošao kroz rešetku na zahvatnom kanalu. Pjeskolov je hidraulički i tehnološki dimenzioniran tako da uklanja čestice nanosa promjera većeg od 0,5 mm. Na ulazu u taložnik je zimski otvor sa tablastim zatvaračem i rešetkom. Zimski otvor je koristan zbog niskih temperatura u zimskim mjesecima i mogućnosti zaleđivanja rešetke na sabirnom kanalu. Međutim, zbog niskog položaja, ovaj otvor se lako zatrpava nanosom, pa je njegova primjena korisna, ali ne i neophodna. Na kraju taložnika je muljni ispust sa zatvaračem za čišćenje taloga iz taložnika. Čišćenje taloga iz taložnika je moguće hidrauličkim ili mehaničkim putem. Na taložniku je predviđen bočni preliv koji služi za evakuaciju viška voda iznad Qinst. Između pjeskolova i ulazne komore je fina rešetka sa mehanizmom za njeno automatsko čišćenje.

**1.3. Cjevovod**

Trasa cjevovoda ide djelimično lijevom obalom rijeke Vrbas i uglavnom se kreće trasom starog šumskog puta. Većim djelom, cjevovod dalje ide desnom obalom rijeke, sve do strojare. Duž trase, cjevovod na tri mjesta prolazi ispod korita postojećih manjih potoka, a na jednom mjestu ispod novog puta. Ugrađen je cjevovod od staklastih vlakana, tzv.poliester, promjera 800 mm sa maksimalnom dužinom pojedinih cjevi od 11,8 m, ukupne dužine 2.340 m. Bruto pad je 175 m, neto pad 165.9 m, uz instalirani proticaj od 1,0 m3/s. Servisni put za polaganje cjevovoda i za eventualne intervencije na istome nije posebno rađen jer postoji trasa šumskoga puta koji se koristi. Hidromehaničku opremu cjevovoda čine: tablasti zatvarač na ulazu u cjevovod, aeracioni ventil i drenaže cjevovoda. Cjevovod je na više mjesta ankerisa. To su mjesta horizontalnih, odnosno vertikalnih prelamanja, što se vidi iz priloženih fotografija. Za potrebe regulacije i mjerenja nivoa gornje vode, na ulaznom dijelu cjevovoda ugrađena je analogna piezo-rezistivna sonda sa mjernim područjem od 0-1 m i strujnim mjernim izlazom 4-20 mA. Mjerač i regulator su postavljeni tako da u pogonskom režimu po nivou regulator položaja regulacionih loptica „ne njiše“ turbinu, odnosno da u slučaju znatnijeg pada nivoa vode zaustavi turbinu. Signal se prenosi u strojaru preko kabla koji je ukopan pored samog cjevovoda. Na utoku u dolazni kanal u cjevovod ugrađen je stroj sa lančanim grabljama koji se pokreće pomoću trofaznog motora snage 2,2 kW, 380 V. Ovaj stroj – čistilica se ukjljučuje ručno ili automatski preko ormara koji se nalazi u objektu ulazne građevine (vodozahvata). Ove grablje imaju zadatak da sa fine rešetke skinu eventualne nanose lišća i drugog bilja.

**1.4. Mjerač vode**

Za potrebe regulacije i mjerenja nivoa gornje vode, na ulaznom dijelu cjevovoda ugrađena je analogna piezo – rezistivna sonda sa mjernim područjem od 0-1 m i strujnim mjernim izlazom 4-20 mA. Mjerač i regulator su postavljeni tako da u pogonskom režimu po nivou, regulator položaja regulacionih lopatica ne „njiše“ turbinu, odnosno da u slučaju znatnijeg pada nivoa vode zaustavi turbinu. Signal se prenosi u strojaru po kablu PP00 1,5 mm2 koji je ukopan pored samog cjevovoda.

**1.5. Čistilica**

Na utoku u dolazni kanal u cjevovod ugrađen je stroj sa lančanim grabljama koji se pokreće pomoću trofaznog motora 380 V, 50 Hz, snage 2,2 kW. Ovaj stroj – čistilica se uključuje ručno ili automatski preko ormara koji se nalazi na objektu ulazne građevine. Ručno se uključuje preko preklopke, a automatski preko diferencijalnih sondi po nivou koje su montirane ispod i iza rešetke ovog stroja. Ove grablje imaju zadatak da sa fine rešetke «skidaju» eventualne nanose lišća i drugog bilja.

**1.6. Strojara**

Strojara je locirana u neposrednoj blizini vodotoka i putnog mosta na ušču Deralskog potoka u rijeku Vrbas iznad sela Jelići, nadmorska visina je 992 m.n.m. Lokacija je pogodna i sigurna od plavljenja velikih voda. Korito je stalno čistiti i održava se u dužini od cca 100 m. Dimenzije strojare određene su prema funkcionalnim dimenzijama izabrane opreme. Konstrukcija strojare i izbor materijala od kojih je građena odabrani su tako da se dobije jednostavno i ekonomično rješenje i da se maksimalno uklopi u okolinu.Tehnološki prostor sastoji se od radnog-pogonskog i montažnog dijela strojare. Energetski transformator nalazi se u posebnoj prostoriji uz strojaru, snaga transformatora je 1.600 kVA, 0,4/10/20 kV. Površina strojare je 92 m2, bez natkrivenog dijela.

**2. Opće obaveze zaštite okoliša**

Investitor„Inter-Energo“ d.o.o. Gornji Vakuf – Uskoplje je dužan da tokom rada i održavanja, MHE Jelići ispuni opće obaveze zaštite okoliša tako da:

* ne ugrožava, niti ometa zdravlje ljudi i ne predstavlja smetnju za ljude koji žive na području uticaja , MHE Jelići ili za okolinu zbog emisija, buke i mirisa,
* preduzme sve odgovarajuće preventivne mjere da se spriječi zagađenje i da se ne prouzrokuje značajnije zagađenje,
* izbjegava produkciju otpada i da se, ukoliko dolazi do stvaranja otpada, količina svede na najmanju moguću mjeru, ili izvrši reciklaža, ili, ukoliko to nije tehnički ili ekonomski izvodljivo, otpad odlaže, a da se pri tome izbjegne ili smanji bili kakav negativan uticaj na okoliš,
* efikasno koristi energetske i prirodne resurse,
* preduzme neophodne mjere za sprečavanje nesreća i ograničavanje njihovih posljedica,
* ukoliko dođe do značajnijih izmjena tokom rada MHE Jelići, obavijesti Federalno ministarstvo okoliša I turizma.

### 3. Mjere za ublažavanje negativnih efekata na okoliš

Za ublažavanje negativnih efekata malih hidroelektrana na okoliš treba preduzeti slijedeće mjere:

* ostvariti ekološki prihvatljiv protok vode na vodozahvatu,
* osigurati prolaz za ribe i druge akvatične organizme,
* riješiti sakupljanje nanosa materijala i njegovo zbrinjavanje,
* primijeniti tehnike za smanjenje intenziteta buke,
* prilagoditi objekat strojare lokalnom prirodnom ambijentu.

## 3.1. Mjere za ublažavanje negativnih efekata na tlo i vode

Neophodno je:

* ispuniti uvjete potrebne pri postavljanju vodomjernih stanica i za osiguranje jednoznačne veze nivoa vode – protok, prema privitku 4. Pravilnika o načinu određivanja ekološki prihvatljivog protoka („Službene novine Federacije BiH“, broj 4/13).
* zaštititi korito i kosine lomljenim kamenom i betonom, nizvodno od vodozahvata, u cilju sprečavanja erozije korita,
* osigurati ekološki prihvatljiv protok (EPP) vode u količini 10% srednjeg godišnjeg proticaja na profile a što iznosi 71 l/s,
* koristiti ekološki prihvatljive i okolišno podobne lubrikanate (EPL) na bazi biljnih (jestivih) ulja, sintetičkih estera i poliglikola, umjesto štetnih lubrikanata (ulja i maziva) proizvedenih od mineralnih ulja,
* ispod transformatora, obavezno postaviti tankvanu koja može da primi cjelokupnu količinu eventualno rasutog ulja u cilju sprječavanja onečišćenja vode i tankvanu treba redovno kontrolirati na nepropusnost,
* remont strojare izvoditi prema propisanoj proceduri/naputku proizvođača opreme, angažovanjem stručnog osoblja kako ne bi došlo do nekontroliranog prosipanja ulja i maziva,
* u slučaju nekontroliranog izlivanja ulja i maziva (incidenta) treba hitno intervenisati u skladu sa pripremljenim planom mjera i aktivnosti za ovakve slučajeve,
* visina pregradnog objekta (praga) mora biti takva da nesmetano evakuiše višak vode u cilju sprečavanja/eliminiranja negativnih efekata viška vode na okoliš,
* na taložniku predvidjeti bočni preljev koji služi za evakuaciju viška vode,
* čišćenje i uklanjanje nanosa lišća i drugog plivajućeg materijala sa rešetki vršiti ručno, paziti da se ne ugrožava vodotok ispod vodozahvata i okoliš vodozahvata;
* održavati zaštitni sistem (rešetki) kao bitan element sigurnosti i obezbjeđenja migratornih kretanja riba.

## 3.2. Mjere za upravljanje otpadom

Neophodno je:

* upravljati otpadom u skladu sa Planom upravljanja otpadom,
* uspostaviti evidenciju o količinama, vrsti i načinu zbrinjavanja otpadnih materija,
* vršiti prikupljanje, selektiranje i adekvatno konačno zbrinjavanje otpadnih ulja i čvrstog energetskog otpada, nakon remonta i redovnih radova na održavanju MHE "Jelići",
* otpadne materije koje je moguće reciklirati, kolektirati i predaju licenciranim firmama za upravljanje otpadnim materijama,

# otpadne materije, biomasu, kao i neiskorišteni građevinski materijal prikupljati na određenim privremenim i kontroliranim deponijama,

# sve upotrebljive otpadne materije i biomasu usmjeriti za ponovno korištenje i reciklažu,

# otpad konačno zbrinuti na najbližu deponiju otpada.

## 3.3. Mjere zaštite biljnog i životinjskog svijeta

Investitor je obavezan:

* primijeniti metodologiju za određivanje ekološki prihvatljivog protoka prema Pravilniku o načinu određivanja ekološki prihvatljivog protoka („Službene novine Federacije BiH“, br. [4/13](https://www.fmoit.gov.ba/upload/file/2020/6_Pravilnik%20o%20na%C4%8Dinu%20odre%C4%91ivanja%20ekoli%C5%A1ki%20prihvatljivog%20protoka%20(%E2%80%9ESlu%C5%BEbene%20novine%20Federacije%20BiH%20br_4_13).pdf) i [62/19](https://www.fmoit.gov.ba/upload/file/Pravilnik-o-EPP%202019.pdf)),
* vršiti poribljavanje nizvodno od vodozahvata, zavisno od količine vode, u saradnji sa sportsko-ribolovnim društvom radi očuvanja ribljeg fonda i drugih akvatičnih organizama.

## 3.4. Mjere sigurnosti i predostrožnosti od incidentnih situacija

Investitor je obavezan:

# poduzeti mjere sigurnosti, označavanja i obavještenja.

**3.5.** **Mjere za sprječavanje i minimiziranje negativnog utjecaja buke**

Investitor je obavezan:

* redovno održavati svu opremu i uređaje,
* u slučaju bilo kakvog kvara koji može znatno povećati nivo buke, treba ograničiti i/ili prekinuti rad i otkloniti kvar.

## 4. Sistem monitoringa

Monitoring osigurava praćenje i mjerenje ključnih karakteristika aktivnosti pogona i postrojenja na okoliš. Praćenje tehnoloških parametara odnosi se na elemente vodozahvata, transformatora i tehnološke opreme u strojari, kao i vođenje uredne evidencije o radu predmetne hidroelektrane.

* Na vodozahvatu redovno treba pratiti količinu nanosa u cilju njegovog blagovremenog uklanjanja, količinu nakupljenog materijala u taložnici u cilju njegovog blagovremenog uklanjanja, stanje svih elemenata vodozahvata i stanje i funkcionisanje riblje staze.
* Praćenje eventualnog curenja ulja iz transformatora i stanje tankvane treba vršiti svakodnevno u cilju sprečavanja curenja ulja u zemljište i vodu i o tome treba voditi urednu evidenciju.
* Pratiti hidrološko stanje vode u vodotoku radi održavanja biološkog i tehnološkog minimuma, te ukoliko dođe do njihovog narušavanja privremeno obustaviti rad elektrane.
* Monitoring tehnoloških parametara ima za cilj obezbjeđenje otpimalnih tehnoloških uvjeta funkcionisanja elektrane, te da se preventivno djeluje na moguće ekscesne situacije, kao što su pojava bujica i sl., koje bi mogle izazvati ekološki incident.
* U slučaju da se za vrijeme rada MHE “Jelići“ primijeti narušavanje strukture živog svijeta u vodotoku, potrebno je odmah pristupiti identificiranju i otklanjanju uzroka. U slučaju većih posljedica, potrebno je izraditi poseban program otklanjanja ekoloških posljedica i obnavljanja ugroženog ekosistema u suradnji sa nadležnim tijelima za upravljanje vodama, shodno odredbama Zakona o vodama i propisima o slatkovodnom ribarstvu.
* Investitor je dužan donijeti Plan upravljanja MHE „Jelići“, kojim treba definisati obaveze provođenja i poštivanja sigurnosnih mjera upravljanja vodnim režimom na vodozahvatu, kontrolu bujica i akumuliranja nanosa u vodozahvatu, tako da se eliminišu ili maksimalno smanje svi negativni uticaji na okoliš.

## 4.1. Monitoring plan

Investitor je obavezan:

* u toku rada vršiti kontinuirano mjerenje protoka vode ispod vodozahvata za kontroliranje ekološki prihvatljivog protoka,
* Postupati po Rješenjeu o vodnoj dozvoli broj UP-I/25-3-40-644-6/16 od 17.03.2017. godine koje je izdala Agencija za vodno područje rijeke Save.

## 

## 5. Izvještavanje

Operator je dužan bez odlaganja prijaviti svaku vanrednu situaciju ili ako dođe do izmjena u radu mini hidroelektrane koja značajno utiče na okoliš.

## 5. Period važenja dozvole

Ova okolišna dozvola važi **pet godina** od dana uručenja stranci.

## O b r a z l o ž e nj e

Investitor “InterEnergo” d.o.o. Gonji Vakuf-Uskoplje je dana 11.01.2021. godine dostavio Federalnom ministarstvu okoliša i turizma zahtjev za ponovno izdavanje okolinske dozvole za MHE Jelići, općina Gornji Vakuf – Uskoplje nakon isteka roka važenja okolinske dozvole od pet godina broj: UPI 05/2-23-11-16/16 SN od 15.03.2016. godine. Zahtjev je pripremljen u skladu sa čl. 18. (54 a) Zakona o izmjenama i dopunama Zakona o zaštiti okoliša (“Službene novine Federacije BiH” broj: 38/09).

Pravni osnov za postupanje po zahtjevu sadržan je u čl. 1. Pravilnika o izmjenama i dopunama pravilnika o pogonima i postrojenjima za koje je obavezna procjena utjecaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu („Službene novine Federacije BiH“, broj: 1/21).

Zahtjev je izradio sam investitor i uz isti je dostavljena slijedeća dokumentacija:

* pribavio Rješenje o vodnoj dozvoli broj UP-I/25-3-40-644-6/16 od 17.03.2017. godine koje je izdala Agencija za vodno područje rijeke Save,
* Plan upravljanja otpadom,
* Koncesioni ugovor iz 2011. godine potpisan sa Ministasrtvom šumarstva, poljoprivrede i vodoprivrede Travnik,
* Dozvola za rad – licenca,
* Zapisnik o inspekcijskom nadzoru.

Na osnovu zapisnika Federalne uprave za inspekcije poslove od 22.7.2020 godine koji je na temelju pregleda utvdio da operator ima okolišnu dozvolu, da kontinuirano prati protok vode (zadnji izvještaj maj 2020. godine), dostavlja izvještaj za registar, ima postavljene posude za prikuplajnje otpada , da je izgrađen preliv za ekološki prihvatljiv protok, te da postupa po ugovoru za poribljavanje.

Operator „Inter-Energo“ d.o.o. Gornji Vakuf – Uskoplje je pribavio Rješenje o vodnoj dozvoli broj UP-I/25-3-40-644-6/16 od 17.03.2017. godine koje je izdala Agencija za vodno područje rijeke Save.

Federalno ministarstvo je dopisom o pokrenutom upravnom postupku obavijestilo **Ministarstvo prostornog uređenja obnove i povratka SBK i Općinu Gornji Vakuf-Uskoplje**. U zakonskom roku oglasila se MZ Voljevac svojim aktom broj 1/21 od 22.2.2021. godine, da se ne izda okolišna dozvola jer je MHE Jelići štetna za okolinu. U vezi sa istim obavješteni su aktom ministarstva od 25.2.2021. godine o sljedećem:

* uključivanje javnosti je provedeno prije njene izgradnje u postupku koji je prethodio izdavanju dozvole izdate investitoru "ROSEWOOD" d.o.o. Gornji Vakuf-Uskoplje pod brojem: UP-I/03/19-23-4-94/05 od **17.10.2005. godine**,
* MHE Jelići za koju je izdata okolišna dozvola i koja se nalazi na desnoj obali rijeke Vrbas je izgrađena i puštena u rad,
* predmetna izgrađena MHE u smislu zaštite okoliša podliježe obavezi osiguranja ekološki prihvatljivog protoka koji se definiše vodnim aktom kao i mjere zaštite vode koji vam dostavljamo u prilogu ovog akta. Po istom pitanju, investitor posjeduje koncesioni ugovor iz 2011. godine izdat na period 30 godina.

Zahtjev za izdavanje okolišne dozvole je postavljen na web stranici www.fmoit.gov.ba na podlinku okolišne dozvole, javne rasprave <https://www.fmoit.gov.ba/bs/okolisne-dozvole/javne-rasprave-i-javni-uvidi/javni-uvid-interenergo-d-o-o-zahtjev-za-ponovno-izdavanje-okolisne-dozvole-mhe-jelici-snage-1-277-mw-opcina-gornji-vakuf-uskoplje> i dostavljen nadležnom kantonalnom ministarstvu i Općini Gonji Vakuf-Uskoplje uz molbu da o javnom uvidu obavijesti mjesne zajednice koje gravitiraju predmetnoj MHE i NVO koje se bave pitanjima zaštite okoliša.U zakonskom roku nije bilo primjedbi za zahtjev za izdavanje okolinske dozvole.

Pregledom dokumentacije utvrđena je nepravilnost da su sve dozvole I konecsionui ugovor glase na instaliranu snagu 1,350 MW, a da su okolišne dozvole glasile na 1,277 MW. S tim u vezi, izvršeno je usglašavanje sa investitorom (prepiska od 25.2.2021. godine), a što nije u suprotnosti sa čl. 56. Zakona o zaštiti okoliša.

Nacrt okolušne dozvole je bio postavljenna javni uvid na web stranici Ministarstva od 26.2.2021. godine na linku [https://www.fmoit.gov.ba](https://www.fmoit.gov.ba/bs/okolisne-dozvole/javne-rasprave-i-javni-uvidi/javni-uvid-u-nacrt-okolisne-dozvole-operator-terminali-federacije-d-o-o-sarajevo-podruznica-bihac).

Razmotrivši odnosni zahtijev, cjelokupnu dokumentaciju, nalaze inspekcije, ovo Federalno ministarstvo je utvrdilo mjere i uvjete kako je utvrđeno u dispozitivu rješenja.

Odredbom člana 67. stav 1. Zakona o zaštiti okoliša propisane su mjere i uslovi koje operator treba ispuniti tokom rada i prestanka rada postrojenja, a koji se kao standardi moraju primijeniti prilikom izdavanja okolinske dozvole.

Obzirom da se u konkretnoj pravnoj stvari radi o maloj hidroelektrani, vodilo se računa o očuvanju tla, voda, adekvatnom upravljanju otpada, zaštiti biljnog i životinjskog svijeta, mjerama sigurnosti i predostrožnosti od incidentnih situacija, monitoringu i izvještavanju.

Kako je ovo Federalno ministarstvo utvrdilo da MHE Jelići u gornjem slivu rijeke Vrbas svojim daljim radom neće prouzrokovati negativne uticaje na okoliš, na osnovu člana 71. Zakona o zaštiti okoliša odlučeno je kao u dispozitivu ovog rješenja.

Ovo rješenje je konačno u upravnom postupku i protiv istog nije dopuštena žalba, ali se može pokrenuti upravni spor podnošenjem tužbe kod Kantonalnog suda u Sarajevu u roku od 30 dana od dana prijema rješenja. Tužba se podnosi u dva istovjetna primjerka i uz nju se prilaže ovo rješenje u originalu ili ovjerenom prepisu.

U skladu sa Zakonom o izmjenama i dopunama federalnim upravnim taksama i tarifi federalnih upravnih taksi (Službene novine Federacije BiH”, broj 43/13) tarifni broj 57. tačka 4. podnositelj zahtjeva je uplatio 250,00 KM na budžetski račun UNION BANKE d.d. Sarajevo

**M I N I S T R I C A**

**dr Edita Đapo**

## 

## 

*Dostaviti:*

* *„Inter-Energo“ d.o.o. Gornji Vakuf – Uskoplje,*
* *Federalna uprava za inspekcijske poslove,*
* *Ministarstvo prostornog uređenja obnove i povratka SBK,*
* *Općina Gornji Vakuf - Uskoplje,* ***Služba za civilnu zaštitu,***

***stambeno komunalne poslove, obnovu i zaštitu okoliša,***

* *Sektor za okolinske dozvole*
* *arhivi*